Om 'n engel se hande sterk te maak | Netwerk24
Om 'n engel se hande sterk te maak
Deur Elsabé Pienaar 06 Junie 2019 12:40
Een-oog Ceazer, een van Middelburg-diereskuiling se suksesvolle aannemings. Foto:VERSKAF
MARIETJIE van Rooyen het nog altyd 'n sagte plek vir die viervoetige inwoners van Middelburg gehad, dié dat sy nooit sonder 'n sak hondekos in haar motor rondgery het nie.
"Ek het maar altyd stilgehou as ek 'n honger hond sien, en geweet: al kan ek hom nie huisves nie, kan ek darem dié een iets gee om te eet," het sy gesê.
Sowat twee jaar gelede het die geleentheid opgeduik om die Middelburg Diereskuiling oor te neem (die DBV is lankal nie meer aktief in Middelburg nie). Marietjie het die munisipaliteit se toestemming gekry om die ou DBV-perseel te gebruik, maar is meegedeel dat sy geen munisipale hulp sou ontvang om die verwaarloosde perseel en hokke te herstel nie.
Marietjie-hulle het egter ingespring, en vandag is meeste hokke herstel. Die honde slaap op palette of in ou bande wat geriefliker gemaak is met ou kussings en komberse.
Die Middelburg-diereskuiling ontvang geen subsidies nie, en dit raak toenemend moeilik vir Marietjie om die deure van dié noodsaaklike gemeenskapsdiens oop te hou.
"Ons neem al die nuwe diere veearts toe," vertel Marietjie. "Hulle word ondersoek, ontwurm, ingeënt en gesteriliseer, en dit is waarom ons diere nie gratis kan weggee wanneer iemand 'n hond wil aanneem nie."
Mid-Karoo Express wou by haar weet hoe die publiek kan help.
"Ons plaaslike veeartse is wonderlik tegemoetkomend, maar ek moet rekeninge betaal. Ons boeke word ge-oudit en is oop vir die publiek, so mense hoef nie bekommerd te wees dat kontantskenkings misbruik sal word nie."
Dié skenkings kan gemaak word:
. Hondekos of katkos
. Tyd en hande van vrywilligers
. Sinkplate, draad, spykers en dakskroewe en slotte om nog hokke toe te maak
. Ou komberse en kussings
. Wasgoedseep, JIK en ander skoonmaak- of ontsmettingsmiddels
. Daar is ou klere wat ten bate van die skuiling verkoop kan word, maar die hulp van vrywilligers om 'n marktafel te beman, is nodig.
. Ou boeke – Marietjie verkoop ou boeke ten bate van die skuiling vanuit haar kantoor by Thys se Werkswinkel in Meintjiesstraat.
Verbasend genoeg is min van die 50 honde en 24 katte in die skuiling afkomstig van die townships – die meerderheid is diere wat weggegee is deur eienaars in die dorp wat nie langer vir hulle kon of wou sorg nie.
"Ons het egter wonderlike aanneem stories," vertel Marietjie, "soos Ceazer, wat net een oog gehad het. Ons het nooit gedink hy sou 'n huis kry nie, maar vandag is hy 'n baie gelukkige en gesonde plaashond!"